नई दिल्ली। साहित्य अकादमी स भेटैत रहल साहित्य लेल पुरस्कार विवाद स हरदम जुडल रहल। एहन मे एहि साल साहित्स प्रेमीक मतदान स समानान्तर साहित्य अकादेमी पुरस्कार क शुरुआत कैल गेल अछि। मैथिलीक पहिल इ-पत्रिका विदेह शुक्रदिन एहि पुरस्कारक घोषणा करि देलक। एहि पुरसकार लेल मैथिलीक पहिल इ-पेपर इसमाद सेहो मतदानक मंच बनल छल। विदेहक सम्पादक गजेंद्र ठाकुर दिस स घोषित भेल एहि सूची क अनुसार श्री गोविन्द झा (समग्र योगदान लेल) और श्री रमानन्द रेणु (समग्र योगदान लेल) कए क्रमशः समानान्तर साहित्य अकादेमी फेलो पुरस्कार २०१०-११ चुनल गेल अछि। मैथिली साहित्य क मूल पुरस्कार श्री जगदीश प्रसाद मण्डल कए हुनकर कथा संग्रह गामक जिनगी लेल देल गेल अछि। जखन कि बाल साहित्य पुरस्कार ले. क. मायानाथ झा कए हुनक कथा संग्रह जकर नारी चतुर होइ क लेल भेटल अछि। एहि सालक युवा पुरस्कार आनन्द कुमार झा कए हुनक नाटक कलह लेल प्रदान कैल गेल अछि। 2012 साहित्य अनुवाद पुरस्कार रामलोचन ठाकुर कए भेटल अछि ओ पद्मा नदीक माझी, मूल रूप स बांग्ला मे लिखल गेल माणिक वन्दोपाध्याय, उपन्यास कए बांग्ला स मैथिली अनुवाद केने छथि। एहि समस्त लेखनगण कए इसमाद परिवारक दिस स ढाकी क ढाकी शुभकामना। संगहि आशा कैल जा सकैत अछि जे एहि साल साहित्य अकादमीक सूची सेहो विवाद मुक्त आ एहि सूची स मिलैत जुलैत होएत। 